Haloo Helsinki!

Yhtyeen perustaminen ja EMI (2006–2011)

Kitaristit Leo Hakanen ja Jere Marttila ovat tunteneet toisensa jo päiväkodista lähtien. Molemmat kasvoivat Helsingin Suutarilassa ja kävivät myös samaa koulua. Yläasteella he rekrytoivat yhtyeeseensä rumpali Jukka Soldanin, jonka tiesivät olevan koulun paras rumpali.
Syksyllä 2006 Hakanen ja Marttila etsivät uutta solistia perustamaansa yhtyeeseen. He ottivat yhteyttä tulevaan manageriinsa Peter Kokljuschkiniin, joka löysi tulevan laulaja-basisti Ellin (oik. Elisa Tiilikainen).
Yhtyeen esikoisalbumi Haloo Helsinki! julkaistiin elokuussa 2008, ja se nousi Suomen virallisen albumilistan kuudenneksi.
Albumi pysyi listalla seitsemän viikkoa.
Haloo Helsinki! esitti vuoden 2009 YleX:n virallisen kesäkumibiisin ”Mun sydän sanoo niin”, ja se on samalla syyskuussa 2009 julkaistun Enemmän kuin elää -albumin toinen single. Albumi nousi suoraan albumilistan seitsemännelle sijalle ja pysyi listalla neljä viikkoa.
Kolmas albumi III julkaistiin 2. maaliskuuta 2011. Se nousi Suomen virallisen albumilistan 14. sijalle, pysyi listalla yhtäjaksoisesti 36 viikkoa ja sijoittui parhaimmillaan kahdeksannelle sijalle viikolla 34/2011. Albumin toisesta singlestä ”Maailman toisella puolen” tuli kesällä 2011 hitti, sillä se nousi radioiden soittolistojen kärkeen ja on ollut parhaimmillaan latauslistan sijalla kaksi ja singlelistan sijalla kolme. ”Maailman toisella puolen” -singleä on myyty yli 12 000 kappaletta, mikä oikeuttaa singlen platinalevyyn. III on Haloo Helsinki! -yhtyeen läpimurto suuren yleisön tietoon, ja muun muassa Helsingin Sanomien ja Keskisuomalaisen kriitikot antoivat sille neljä tähteä ja Savon Sanomat viisi tähteä. III-albumia on myyty platinalevyn verran, yli 22 000 kappaletta. EMI Music Finland julkaisi yhtyeen kolmen ensimmäisen albumin singlet ja kolme aiemmin CD:llä julkaisematonta kappaletta sisältäneen kokoelman syksyllä 2012. Yhteistyö manageri Peter Kokljuschkinin kanssa loppui III-albumin jälkeen.

Ratas Music (2012–2018)

Haloo Helsinki! allekirjoitti vuonna 2012 uuden levytyssopimuksen Ratas Music Groupin kanssa.
Yhtyeen neljäs albumi Maailma on tehty meitä varten julkaistiin 8. helmikuuta 2013. Levyn tuottivat Rauli Eskolin yhdessä Gabi Hakasen kanssa. Kyseinen albumi on ensimmäinen, jonka sävellykset ovat täysin yhtyeen omaa käsialaa.  Albumin ensimmäinen single ”Huuda!” julkaistiin 30. marraskuuta 2012. Albumi ylitti kultalevyn rajan vain muutama viikko julkaisunsa jälkeen. Maailma on tehty meitä varten on myynyt tuplaplatinaa ja pysyi yhtämittaisesti Suomen virallisella albumilistalla 69 viikkoa. Yksi albumin singleistä ”Vapaus käteen jää” myi kultaan oikeuttavan määrän.
Yhtye on joulukuusta 2013 lähtien ollut organisoitu osakeyhtiö nimeltä Haloo Music Group Oy.
Haloo Helsinki! julkaisi viidennen albuminsa Kiitos ei ole kirosana 3. lokakuuta 2014. Kiitos ei ole kirosana on myynyt platinaan oikeuttavan määrän. Levyn sävellykset ovat yhtyeen käsialaa ja sanoituksista vastaa Elli Haloo. Albumin tuottivat Rauli Eskolin ja Gabi Hakanen. Albumi nousi suoraan Suomen virallisen albumilistan ensimmäiselle sijalle ja myi platinaan oikeuttavan määrän. Kiitos ei ole kirosana ylsi Spotifyssa maailmanlistan 62. sijalle, tehden suomalaista musiikkihistoriaa.
Albumin ensimmäinen single ”Beibi” ilmestyi elokuussa ja nousi heti radiolistan ykköseksi. Single kohosi myös Suomen iTunesin ladatuimmaksi ja Suomen Spotifyn kuunnelluimmaksi kappaleeksi viikossa. Yhtyeen ensimmäinen konserttisalikiertue Kiitos ei ole kirosana alkoi lokakuussa 2014.
Haloo Helsinki! jäi lokakuussa 2015 noin vuoden mittaiselle esiintymistauolle.
Yhtye palasi tauoltaan ja julkaisi 2. joulukuuta 2016 uuden singlen ”Rakas”. Uusi Hulluuden highway -niminen albumi julkaistiin 10. maaliskuuta 2017 ja yhtye lähti saman nimiselle 10 isoa areenaa sisältävälle konserttikiertueelle 20. lokakuuta 2017. Kiertue päättyi Helsingin Hartwall Arenalle 2. joulukuuta. Yhtye on julkaissut viimeisimmän albuminsa jälkeen kolme uutta singleä; vuonna 2017 singlet ”Tuntematon”, joka oli vuoden 2017 Tuntematon sotilas -elokuvaversion epävirallinen tunnussävelmä, ja jouluaiheisen singlen ”Joulun kanssas jaan”, jossa on mukana kuoro Cantores Minores sekä helmikuussa 2018 singlen ”Texas”, jossa on mukana JVG.
Haloo Helsinki! julkaisi 17. toukokuuta 2018 Texas-nimisen EP:n, joka on myös heidän ensimmäinen EP:nsä.

Keikkatauko (2018–2021)

Kesäkuussa 2018 Haloo Helsinki! kertoi jäävänsä syksyllä yli kahden vuoden mittaiselle tauolle. He kertoivat paluun tapahtuvan vuonna 2021, jolloin julkaistaan myös heidän uusi albuminsa.
Elli ilmoitti lokakuussa 2018 lähtevänsä Ellips-nimellä myös soolouralle Haloo Helsingin keikkatauon aikana. Häneltä ilmestyi hänen itse säveltämänsä ja sanoittamansa single Maailma on rikki tammikuussa 2019 ja on tarkoitus ilmestyä sooloalbumi huhtikuussa 2019, ja hän tekee myös Ellips-kiertueen, jossa esiintyy ainakin Kuopiossa, Jyväskylässä, Joensuussa, Vantaalla, Tampereella, Seinäjoella, Turussa, Lahdessa, Laukaassa ja Helsingissä. Maaliskuussa julkaistiin Ellipsin toinen single, Kolera-allas, ja hänen ensimmäinen albuminsa Yhden naisen hautajaiset julkaistaan 12. huhtikuuta 2019.
Myös yhtyeen kitaristit, Leo Hakanen ja Jere Marttila perustivat EDM-yhtyeen nimeltään STEREO. Ensimmäiset kappaleet, Vuosien päästä (mukana Etta) ja 74 julkaistiin tammikuussa. Kolmas single, Woo Woo (mukana Michael Monroe) julkaistiin maaliskuussa.
Yhtyeen musiikkiin perustuva musikaali Maailma on tehty meitä varten saa ensi-iltansa Linnanmäen Peacock-teatterissa 6. helmikuuta 2020.

Yhtyeen jäsenet

Yhtyeen jäsenet esiintyivät ennen Maailma on tehty meitä varten -albumia taiteilijasukunimellä Haloo, mutta albumin yhteydessä kaikki muut paitsi Elli ottivat käyttöönsä oikeat sukunimensä.